Urmareste Modifică dimensiunea fontului: Play

Bucureşti, 6 sep /Agerpres/ - Uniunea Salvaţi România (USR) solicită Guvernului să nu transfere banii destinaţi înzestrării Armatei pentru plata salariilor din Ministerul Apărării Naţionale.



"Vrem să ne asigurăm şi cerem Guvernului să nu transfere cei 2% pentru investiţii şi înzestrare a Armatei la salarii, un pericol care a fost anunţat încă de la legea bugetului şi de care am fost asiguraţi în mod repetat că nu se va întâmpla. Iată că vedem că tocmai în acest pas suntem, că prin rectificare - care fără îndoială va urma, şi înţeleg că în aceste zile tocmai se discută - există riscul să fie mutaţi aceşti 2% pentru care România s-a angajat", a afirmat, miercuri, la Parlament, purtătorul de cuvânt al USR, deputatul Dan Barna.



Potrivit acestuia, situaţia creată la Ministerul Apărării este una "fără precedent în România" iar "perspectiva e îngrijorătoare".



"După ce doar cu o zi în urmă, la 'Ora prim-ministrului', în plenul Parlamentului, premierul a încercat să explice întregii ţări că nu suntem capabili să înţelegem succesul spectaculos al guvernării şi cum toate cifrele sunt pozitive şi optimiste, vedem că banii la Ministerul Apărării s-au terminat. Este o situaţie fără precedent în România, ca banii pentru salarii şi retribuţiile militarilor să nu mai existe şi asta se întâmplă pentru că ceea ce toată Opoziţia şi toţi cetăţenii au înţeles, că nu se pot cheltui la nesfârşit bani care nu există, s-a dovedit o realitate destul de tragică, pentru că perspectiva este îngrijorătoare", a detaliat deputatul USR.



Totodată, Barna a atras atenţia că există pericolul ca prin rectificarea bugetară "să se taie din nou investiţiile", afirmând că "în acest an, România este la cel mai jos nivel al investiţiilor de zece ani". AGERPRES/(A - autor: Doroteea Purcărea, editor: Florin Marin)